Möödunud teisipäeval, 14. juunil tutvustati Anija valla kultuurikeskuse saalis Kehra linna planeerimise ideekavandeid, millega on alates aprillikuust olnud võimalik tutvuda kaupluses Tuljak ja vallamaja hoonetes. Kohal olid ideekavandid esitanud Raul Kõllamaa RAP-arhitektid büroost ja Margit Mutso ning Madis Eek arhitektuuribüroost Eek & Mutso. Arutelul said osaleda kõik huvilised ning pakkuda ideid ja lahendusi.    Anija vallavanem Tiit Tammaru nimetas  arhitektide esitusi atraktiivseteks: "Raul Kõllamaa nägemus põhines erinevatel arhitektuurilistel kooslustel, mis on Kehras säilinud - mõisasüda vajab siduvat juhtmotiivi. Margit Mutso ja Madis Eek leidsid teistsuguse lahenduse, aga toetusid samuti mõisaaegsele arhitektuurile ja selle jätmisele linnasüdameks."    Vallakodanike osavõttu hindas vallavanem tagasihoidlikuks: "Ootasime suuremat aktiivsust. Võimalik oli tutvuda nii eesti- kui venekeelsete kavanditega.  Teatasime konkursist ja  tulemustest Sõnumitoojas ning valla kodulehel. Kohale tulnud huvilistel küsimusi jagus. Uuriti, millised on tähtsamad kavandites välja toodud objektid."    Tiit Tammaru sõnul hakatakse esmajärjekorras tegelema raudteejaama juurdepääsuga Põhja tänavalt.    Uue ideena käis MTÜ Kehra Raudteejaam juhatuse esimees Anne Oruaas välja mõtte teha jaamahoone ette purskkaev, praegu on seal parkimisplats.    Kas ja milliseid ideid hakatakse tulevikus ellu viima, sõltub Tiit Tammaru sõnul  küsimustest, mis edaspidi vallavalitsuse ette kerkivad ja lahendamist vajavad: "Tööd on tehtud. Asjalikud arvamused avaldatud. Teame neid arvesse võtta, kui Kehrasse peaks tulema näiteks uus kauplus või tankla."